ቕልጡፍ መርመራ - ወይ መርመራ ዘይምግባር ደቡብ ኣፍሪቃ፡ መጀመርታ ጽቡቕ ክትግስግስ ተራእያ ነይራ፤ ሕዚ ግን ብፍላይ መርመራ ኣብ ምክያድ ኣዐርያ ትጽገም ኣላ። ኣብ ቤተ ፈተንኣ፡ "ዓሰርታት ኣሽሓት" ውጽኢቶም ዘይተፈልጠ ቅምሶታት ተኸዚኖም ኣለው። እዚ፡ ብቕዓት ሙሉእ መስርሕ መርመራ እታ ሃገር ከየግድዖ ይስጋእ። ደቡብ ኣፍሪቃ ትሕቲ እቲ ክትምርምሮ ዝግባእ እያ ትምርምር ዘላ ዝብል ፍሉጥ በዓል ሞያ ክታበት ፕሮፌሰር ሻቢር ማዲህ፡ "ከመይ ኣቢልካ'ዩ ነቲ ድሩት ሃብቲ ቀዳምነት ክወሃብ ዝከኣል?" ክብል ይሓትት። ብምኽንያት እታ ሃገር ዘለዋ ሕጽረት ፋይናንስን ሎጀስቲክስን ድማ፡ ኣብ መዓልቲ 20 ሽሕ ጥራሕ እያ ክትምርምር ትኽእል። እዚ ቑጽሪ ውሑድ'ኳ እንተዘይኮነ፡ ውጽኢት እቲ መርመራ ኣብ ውሽጢ 24 ሰዓታት ክፍለጥ እንድሕር ዘይክኢሉ ግን ትርጉም የብሉን ይብሉ ሰብ ሞያ ጥዕና እታ ሃገር። ውጽኢት መርመራ ቅምሶ ሓደ ሰብ፡ ኣብ ሰዓቱ ክፍለጥ እንተዘይክኢሉ፡ እቲ ውልቀሰብ ከይተፈለጦ እቲ ቫይረስ ናብ ብዙሓት ሰባት ናይ ምትሕልላፍ ተኽእሎ ከም ዘለዎን፡ እዚ ድማ ኣሰር ምስቲ ሰብ ዝተተናኸፉ ሰባት ኣብ ምርካብን ካልእ ጸቕጢ ዘለዎ ስራሕ ከም ዝፈጥር ይገልጹ። "ኣብዚ ሕዚ እዋን ዳርጋ ኣብ መብዛሕቲኡ ከባቢታት፡ መርመራ ኮቪድ-19 ንምክያድ 14 መዓልታት እዩ ዝወስድ ዘሎ፤ እዚ ክትርእዮ ከለኻ ግዜ ምብኻን እዩ" ይብል ዶክተር ቦይለስ። እዚ፡ ዝርግሐ እቲ ቫይረስ ልዕሊ ዓቕሚ ዓብዪ ማሕበረሰብ ሕክምና እታ ሃገር ኮይኑዋ ንዘሎ ደቡብ ኣፍሪቃ ዓብዪ ስግኣት እዩ። "እዚ ኩነታት ኣብ ሆስፒታላት ክህሉ ዝግብኦ ጥንቃቐ ክጎድል ምኽንያት ይኸውን ኣሎ" ዝብል ፕሮፌሰር ማድሂ፡ ኣብ ሆስፒታላት፣ ክሊኒካትን ስግኣት ተባሂሎም ኣብ ዝተነጸሩ ቦታታትን ሰፊሕ መርመራ ክህሉ ምግባር ወሳኒ ምዃኑ ይገልጽ። ይኹን'ምበር፡ እቶም ውጽኢቶም ከይተፈልጠ ኣብ ቤተ ፈተነ ነዊሕ ዝጸንሑ ቅምሶታት ክውገዱ ኣለዎም ዝብል ሞጎት ሓለፍቲ ስራሕ መንግስቲ ደቡብ ኣፍሪቃ ብዘይምፍትሑ፡ ምልክታት ፖለቲካዊ ውጥጥ ይርኣዩ ኣለው። 3.
